Kaspar Fridrix Volf
Kaspar Fridrix Volf (alm. Kaspar Friedrich Wolff‎; 18 yanvar 1734, Berlin – 22 fevral 1794, Sankt-Peterburq) — alman anatomu və fizioloqu. Dərzi ailəsində Berlində doğulmuş, orada da tibb oxumuş və 1759-cu ildə alm. "Theoria generationis"‎ mövzusunda dissertasiya müdafiə etmişdir. Kaspar Fridrix Volf alm. "Theoria generationis"‎ əsəri ilə müasir embriologiyanın əsasını qoymuşdur. Burada o, dəqiq müşahidələrə əsaslanaraq rüşeymin tədricən inkişafını göstərmişdir. Yeddiillik müharibə zamanı lazaret həkimi kimi fəaliyyət göstərmişdir. Ona fiziologiyadan mühazirə oxumağa qadağa qoyulur, 1766-cı ildə II Yekaterinanın dəvəti ilə Sankt-Peterburqa gələrək Sankt-Peterburq Akademiyasının üzvü seçilir. 1768-ci ildə Peterburqda o, "De formation intestinarum" əsərini dərc edir. Əsərin əlyazması Rusiya Elmlər Akademiyasında saxlanır.